Ehdotus neuvoston direktiiviksi lentoasemamaksuista /* KOM/97/0154 lopull. - SYN 97/0127 */



Virallinen lehti nro C 257 , 22/08/1997 s. 0002



Ehdotus neuvoston direktiiviksi lentoasemamaksuista (97/C 257/02) (ETA:n kannalta merkityksellinen teksti) KOM(97) 154 lopull. - 97/0127(SYN) (Komission esittämä 20 päivänä kesäkuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 84 artiklan 2 kohdan, ottaa huomioon komission ehdotuksen, ottaa huomioon talous- ja sosiaalikomitean lausunnon, ottaa huomioon alueiden komitean lausunnon, toimii yhdessä Euroopan parlamentin kanssa perustamissopimuksen 189 c artiklassa määrättyä menettelyä noudattaen, sekä katsoo, että 1. yhteisö on perustamissopimuksen 7 a artiklan mukaisesti ottanut asteittain käyttöön yhteisen lentoliikennepolitiikan sisämarkkinoiden toteuttamiseksi, 2. sisämarkkinat käsittävät alueen, jolla ei ole sisäisiä rajoja ja jolla tavaroiden, henkilöiden, palvelujen ja pääomien vapaa liikkuvuus taataan, 3. on tarpeen yhteisön sääntelyllä taata oikeudenmukaiset ja kohtuulliset markkinaehdot yhtä lailla sekä käyttäjille että matkustajille kuin lentoasemien omistajille ja niiden johtoelimille, 4. näissä säännöissä on kuitenkin otettava huomioon suhteellisuusperiaate perustamissopimuksen 3 b artiklan kolmannen kohdan mukaisesti ja rajoituttava vahvistamaan alalle perusperiaatteet, 5. pienimpien lentoasemien hallinnollisen johtamisen ja taloudellisen tilanteen vuoksi ei ole perustetta soveltaa niihin yhteisön sääntelyä, 6. näillä markkinoilla ei saa esiintyä minkäänlaista syrjintää samanlaisia palveluja tarjoavien yhteisön sisäisten lentojen välillä, 7. lentoasemia voidaan johtaa kuin liikeyrityksiä, joiden on pyrittävä tehokkuuteen, jotta niiden toiminta olisi kannattavaa ja jotta ne voisivat paremmin vastata markkinoiden vaatimuksiin ja matkustajien tarpeisiin, 8. näillä markkinoilla kuitenkin lentoasemat ovat tilanteessa, jossa kilpailu on rajallista, 9. eri toimintojen joukossa lentoasemien olennainen osa toimintaa on ilma-aluksista huolehtiminen laskeutumisesta nousuun, jotta käyttäjien olisi mahdollista harjoittaa lentoliikennettä, 10. tätä tarkoitusta varten lentoasemat tarjoavat välittömästi ilma-alusten käyttöön liittyviä laitteita ja palveluja ja niiden kustannukset lentoasemien on voitava kattaa, 11. toisin kuin muut lentoaseman tulot tai käyttäjiltä perittävät maksut, lentoasemamaksut ovat korvaus lentoaseman tarjoamista laitteista ja palveluista, 12. näiden tilojen, laitteiden ja palveluiden luonteen vuoksi niitä voi tarjota ainoastaan lentoasema; tämän monopoliaseman vuoksi maksujen on oltava suhteessa tilojen, laitteiden ja palvelujen tarjoamisesta aiheutuviin kustannuksiin ottaen huomioon taloudellisen ja sosiaalisen yhteenkuuluvuuden tavoite, 13. lentoaseman on lisäksi voitava kattaa lentoaseman tehokkaasta, turvallisesta ja ympäristöystävällisestä toiminnasta aiheutuvat kustannukset maksujen tasoa muuttamalla, 14. sen vuoksi on tärkeätä varmistaa näiden laitteiden ja palveluiden käytön kustannusten avoimuus; niin ollen lentoasemamaksujen järjestelmään tai tasoon tehtävät muutokset on selitettävä lentoaseman käyttäjille, 15. samaten lentoasemien johtoelinten on saatava riittävästi tietoa lentoasemaa koskevia ennusteita ja tavoitteita varten, jotta ne voivat hoitaa infrastruktuurin hallintotehtävänsä ja vastata paremmin käyttäjien tarpeisiin, 16. lentoasemien suunnittelemia muutoksia tai investointeja koskevat selvitykset on annettava lentoaseman johtoelinten ja käyttäjien välisessä kuulemismenettelyssä, 17. lentoaseman johtoelimen on voitava päättää infrastruktuurin hallinnosta ja rahoituksesta koskevissa asioissa, 18. on tärkeätä antaa tarkoituksenmukaiset säännökset, jotta yhteisön oikeuteen kohdistuvista rikkomuksista aiheutuvat seuraamukset olisivat tehokkaita, suhteutettuja ja varoittavia, ja 19. tämä direktiivi ei vaikuta perustamissopimuksen ja erityisesti sen 85-94 artiklan määräysten soveltamiseen, ON ANTANUT TÄMÄN DIREKTIIVIN: 1 artikla Tavoite ja soveltamisala Tämän direktiivin tavoitteena on taata syrjimättömyyden, kustannusvastaavuuden ja avoimuuden periaatteiden noudattaminen lentoasemamaksuissa. Sitä sovelletaan kaikkiin kaupalliselle liikenteelle avoimiin lentoasemiin ja lentoasemajärjestelmiin, jotka sijaitsevat perustamissopimuksen määräysten soveltamisalueella. Kuitenkin 4-7 artiklaa sovelletaan ainoastaan sellaisiin lentoasemiin, joiden kautta kulkee vuosittain vähintään 250 000 matkustajaa tai 25 000 tonnia rahtia. 2 artikla Määritelmät Tässä direktiivissä tarkoitetaan: 1. "lentoasemalla" ilma-alusten laskeutumiseen, lentoonlähtöön ja liikkumiseen erityisesti varattua aluetta, mukaan lukien liikenteen ja ilma-alusten palvelutarpeiden vuoksi alueella olevia tiloja sekä kaupallisen lentoliikenteen vastaanottamisessa tarvittavia tiloja; 2. "johtoelimellä" yksikköä, jonka tehtävänä on kansallisen lainsäädännön tai muun säännöstön nojalla muiden tehtäviensä ohella tai yksinomaan huolehtia lentoaseman infrastruktuurin hallinnosta ja johdosta sekä yhteensovittaa ja valvoa kyseisellä lentosemalla tai kyseisessä lentoasemajärjestelmässä harjoitettavaa toimintaa; 3. "yhteisön sisäisellä lentoliikenteellä" säännöllisiä tai epäsäännöllisiä kahden yhteisön lentoaseman välillä suoritettavia kaupallisia lentoja; 4. "lentoasemamaksulla" hallintoelimen hyväksi lentoasemalla sen käyttäjiltä kerättäviä maksuja, joiden avulla voidaan huolehtia sellaisista laitteista tai palveluista, joita niiden luonteen vuoksi voi tarjota ainoastaan lentoasema ja jotka liittyvät matkustajien palvelemiseen tai rahdin käsittelyyn, koneen laskeutumiseen, kiitoratavaloihin, koneiden pysäköintiin, joissakin tapauksissa matkustajien turvallisuuteen ja ilma-aluksen ja matkustajan palvelusta aiheutuviin mahdollisiin ympäristövaikutuksiin, lukuun ottamatta lentosuunnistus- ja sääpalveluista kerättäviä maksuja; 5. "lentoasemajärjestelmällä" neuvoston asetuksen (ETY) N:o 2408/92 (1) 2 artiklan m alakohdassa tarkoitettuja lentoasemia, jotka on yhdistetty palvelemaan samaa kaupunkia tai taajamaa; 6. "lentoaseman käyttäjällä" lentoteitse kyseiselle lentoasemalle matkustajia, postia ja/tai rahtia tuovaa tai sieltä niitä vievää luonnollista henkilöä tai oikeushenkilöä. 3 artikla Syrjimättömyys Jäsenvaltioiden on toteutettava tarvittavat toimenpiteet sen varmistamiseksi, että lentoliikenteeseen sovelletaan lentoasemilla samantasoisia lentoasemamaksuja, kun ilma-aluksen tyyppi ja/tai ominaisuudet, lentomatka ja/tai hallinnolliset ja tullimuodollisuudet vastaavat toisiaan. 4 artikla Kustannusvastaavuus 1. Jäsenvaltioiden on huolehdittava, että lentoasemilla ja lentoasemajärjestelmissä kerättyjen lentoasemamaksujen taso on kohtuullisessa suhteessa niiden laitteiden ja palveluiden kokonaiskustannuksiin, joiden rahoittamiseksi lentoasemamaksut on tarkoitettu. Kustannusten tason määrittämisessä on otettava erityisesti huomioon: a) infrastruktuurin rahoituskustannukset ja omaisuuden arvosta kyseisenä aikana tehtävät poistot sekä sellaisen infrastruktuurin rahoitus, jota koskevasta suunnitelmasta ja töiden aloittamisesta on asianmukaisesti päätetty ja johon tarvittaessa on annettu hallinnollinen lupa, b) rahoitusmenot, c) käyttö- ja ylläpitomenot, d) yleiset hallintomenot ja eri verot, e) sijoitetulle pääomalle laskettava kohtuullinen tuotto. 2. Rajoittamatta perustamissopimuksen kilpailusääntöjen soveltamista jäsenvaltion päälentoasemalla sovellettavien lentoasemamaksujen taso voidaan määritellä siten, että johtoelin voi taloudellisen ja sosiaalisen yhteenkuuluvuuden edistämiseksi tukea taloudellisesti saman jäsenvaltion alueellisten lentoasemien lentoasemamaksuja, sillä edellytyksellä, että a) taloudellinen tuki on peräisin päälentoaseman muista tuloista kuin lentoasemamaksuista ja/tai b) mainittu tuki on peräisin lentoasemamaksuista, jotka on vahvistettu 1 kohdan mukaisesti, tai c) a ja b alakohdassa mainittuja edellytyksiä ei täytetä ja viranomaisten myöntämät avustukset eivät ole riittäviä, liikenne jää alle 300 000 matkustajan tai 30 000 rahtitonnin jokaisella kyseisistä alueellisista lentoasemista ja sillä ehdolla, että kyseistä lentoasemaa vuosittain käyttävistä matkustajista vähintään viisi prosenttia kulkee päälentoaseman kautta tai vaihtaa siellä konetta. 3. Kustannukset määritellään jokaisessa jäsenvaltiossa yleisesti hyväksyttyjen kirjanpito- ja arvostusperiaatteiden mukaisesti. 5 artikla Porrastukset 1. Poiketen siitä, mitä säädetään 4 artiklassa, johtoelimet voivat sisällyttää kustannuksiin lentoliikenteestä johtuvia ulkoisia ympäristökustannuksia sekä porrastaa maksuja lentoaseman infrastruktuurin hallinnan asettamien vaatimusten tai tiettynä aikana lentoaseman käyttöasteessa mahdollisesti tapahtuneiden muutosten perusteella. Jäsenvaltioiden on huolehdittava, että porrastusten tarkoituksena ei ole lisätulojen hankkiminen lentoasemalle. 2. Johtoelin voi lisäksi liikkeenjohdollisten periaatteidensa mukaisesti a) ottaa maksujensa yleistä tasoa määritellessään muut kuin lentoasemamaksuista kertyvät tulonsa kokonaan tai osittain huomioon, b) myöntää alennuksia perustamissopimuksen määräysten mukaisesti. 3. Lentoasemamaksujen porrastukset on toteutettava avoimella ja syrjimättömällä tavalla. 6 artikla Avoimuus 1. Käyttäjille tarjottavien palveluiden laadun parantamiseksi jäsenvaltioiden on huolehdittava, että johtoelimet ilmoittavat kaikille näiden lentoasemien käyttäjille tekijät, joiden perusteella lentoasemamaksujen taso määräytyy. Tällaisia tekijöitä ovat a) selkeä luettelo palveluista, jotka lentoasema maksua vastaan tarjoaa, ja b) johtoelimen käyttämä laskentatapa. 2. Lentoaseman johtoelimen on annettava lentoaseman käyttäjille tai niitä edustaville järjestöille erityisesti seuraavat tiedot: a) lentoasemamaksun suuruus lentoasemalla kerättävän maksuryhmän osalta, b) niitä palveluita tuottavan henkilöstön kokonaismäärä, joista lentoasemamaksuja kerätään, c) ennuste lentoaseman maksuista, liikenteen kasvusta ja suunnitelluista investoinneista. 3. Jäsenvaltioiden on lisäksi huolehdittava, että lentoasemien käyttäjät antavat johtoelimille erityisesti seuraavat tiedot: a) omat liikenne-ennusteensa, b) ennusteet lentokaluston kokoonpanosta, c) lentoaseman kehityssuunnitelmansa, d) kyseistä lentoasemaa koskevat tarpeensa. 7 artikla Kuuleminen 1. Jäsenvaltioiden on toteutettava tarvittavat toimenpiteet johtoelinten ja lentoaseman käyttäjien välisen kuulemismenettelyn järjestämiseksi kaikilla lentoasemilla. Sen tarkoituksena on kuulla käyttäjien lausunto suunnitelluista lentoasemamaksujärjestelmän tai lentoasemamaksujen tason muutoksista ennen niiden toteuttamista. Lausunto ei sido muutospäätöksestä vastaavaa viranomaista. Kuuleminen on järjestettävä vähintään kerran vuodessa. 2. Jäsenvaltioiden on toteutettava tarvittavat toimenpiteet sen varmistamiseksi, että lentoasema ilmoittaa lentoaseman käyttäjille tai käyttäjiä edustaville järjestöille kaikista lentoasemamaksujärjestelmää tai lentoasemamaksujen tasoa koskevista muutospäätöksistä vähintään kaksi kuukautta ennen kuin kyseinen muutos tulee voimaan. 3. Jäsenvaltioiden on myös huolehdittava, että lentoaseman käyttäjät voivat pyytää tulla kuulluksi toisen kerran, jos päätöksestä syntyy erimielisyyttä. 8 artikla Seuraamukset Jäsenvaltioiden on säädettävä seuraamusjärjestelmästä, jota sovelletaan tämän direktiivin täytäntöönpanemiseksi annettujen kansallisten säännösten rikkomiseen, ja toteutettava seuraamusten täytäntöönpanon varmistamiseksi kaikki tarvittavat toimenpiteet. Säädettyjen seuraamusten on oltava tehokkaita, suhteutettuja ja varoittavia. Jäsenvaltioiden on ilmoitettava nämä säännökset komissiolle ennen 1 päivää tammikuuta 2002 ja kaikki niiden muutokset mahdollisimman pian. 9 artikla Täytäntöönpano 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan ennen 1 päivää tammikuuta 2002. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. Komission on ilmoitettava tästä muille jäsenvaltioille. 10 artikla Kertomus ja tarkistus 1. Komission on ennen 1 päivää tammikuuta 2004 annettava Euroopan parlamentille ja neuvostolle kertomus tämän direktiivin soveltamisesta sekä tarvittaessa aiheelliset ehdotukset. 2. Jäsenvaltiot ja komissio toimivat yhteistyössä tämän direktiivin soveltamiseksi, erityisesti 1 kohdassa mainitun kertomuksen laatimisessa tarpeellisten tietojen keräämisessä. 11 artikla Voimaantulo Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 12 artikla Osoitus Tämä direktiivi on osoitettu kaikille jäsenvaltioille. (1) EYVL N:o L 240, 24.8.1992, s. 8.